**HAL Computer Systems, Inc.**, også omtalt som **HAL**, var et IT-selskap som hadde sitt hovedkvarter i Campbell i California. Selskapet ble grunnlagt i mai 1990 av Andrew Heller, som også var hovedarkitekten bak datamaskinarkitekturen IBM POWER. HAL var oppkalt etter den fiktive datamaskinen *HAL 9000*, en datamaskin med kunstig intelligens i Arthur C. Clarke's (1917–2008) science fiction roman *2001: En romodyssé*.

Selskapets forretningsidé var å utvikle en 64-biter RISC mikroprosessor basert på versjon 9 av arkitekturen SPARC. I august 1991 fikk HAL Computer Systems økonomisk støtte av det japanske selskapet Fujitsu. Fujitsu ble produsent av de nye mikroprosessorene, og kjøpte 44 % av aksjene i selskapet for $40.2 millioner. På denne tiden hadde HAL Computer Systems 140 ansatte. I juli 1993 trakk Andrew Heller seg som formann og administrerende direktør av HAL og ble rådgiver for Fujitsu. Stillingen som president i HAL ble da tatt over av Scott Metcalf. I november 1993 betalte Fujitsu mer enn $50 millioner for de resterende 56% av aksjene, og HAL ble da omdannet til et rent datterselskap av Fujitsu.

I oktober 1995 lanserte selskapet SPARC64. Dette var en måned før Sun Microsystems lanserte UltraSPARC. HAL konstruerte også flere etterfølgere i form av SPARC64 II (november 1996), SPARC64 III (juli 1997) og SPARC64 IV (1. august 2000).

HAL konstruerte også SPARC64 V som aldri ble produsert; derimot lanserte Fujitsu en mikroprosessor med samme navn.

Mesteparten av salget gikk til det japanske markedet, og i mai 2001 ble HAL nedlagt som en mikroprosessor-produserende underavdeling av Fujitsu.

HAL hadde også en programvare-avdeling som stod bak lanseringen av styringsverktøyet Distributed Computing Environment. Senere produkter, som ble lansert i mars 1994, omfattet *Olias Browser*, *Olias Build Tools*, *Olias Remote Information Broker*, og *Olias Filter Development Kit* for å håndtere SGML, HTML og relasjonsdatabaser. I juni 1996 ble *HAL Software Systems* skilt ut av Fujitsu som *Chisholm Technologies, Inc.*, og fortsatte å eksistere som en utvikler av administrative verktøy for intranett.

Referanser
----------

1. ↑  Laurie J. Flynn: Compressed Data; Reprising a Classic End, HAL Computer Perishes, New York Times, 14. mai 2001
2. ↑  (en) Computergram (17. desember 1990). «RS/6000 Design Chief Forms HAL To Build UNIX Line With Its Own RISC». Computer Business Review. Besøkt 14. januar 2010.
3. ↑  (en) Computergram (30. august 1991). «Fujitsu's $40m Buys 44% Of IBM Refugee's HAL Firm». Computer Business Review. Besøkt 14. januar 2010.
4. ↑  (en) Computergram (20. juli 1993). «Heller Quits Top Job At HAL». Computer Business Review. Besøkt 14. januar 2010.
5. ↑  (en) Computergram (27. juli 1993). «Heller Quits HAL Computer To Steer Fujitsu Companies Towards Common UNIX». Computer Business Review. Besøkt 14. januar 2010.
6. ↑  (en) Computergram (24. november 1993). «Fujitsu Adds HAL Computer To Its SPARC Collection». Computer Business Review. Besøkt 14. januar 2010.
7. ↑  (en) Computergram (22. mars 1994). «HAL Offers Graphical DCE Cell Manager Tools To Get Distributed Computing Environments To Talk». Computer Business Review. Besøkt 14. januar 2010.
8. ↑  (en) Computergram (30. mars 1994). «HAL Software Systems Launches Universal Documents Display». Computer Business Review. Besøkt 14. januar 2010.
9. ↑  (en) Computergram (20. juni 1996). «Fujitsu To Spin Off HAL Software Systems». Computer Business Review. Besøkt 14. januar 2010.